เทศบาลนครพนม เตือนประชาชนในพื้นที่ลุ่มขนของขึ้นที่สูง : PPTVHD36
เทศบาลนครพนม เตือนประชาชนในพื้นที่ลุ่มขนของขึ้นที่สูง
เทศบาลเมืองนครพนม ติดตั้งเครื่องสูบน้ำเร่งระบายน้ำออกจากตัวเมืองลงสู่น้ำโขง พร้อมปิดกั้นท่อระบายน้ำ 6 จุดป้องกันพื้นที่เศรษฐกิจ แจ้งเตือนประชาชนอาศัยในพื้นที่ลุ่มต่ำ ขนของขึ้นที่สูง
ผู้สื่อข่าวรายงานว่า ตั้งแต่เมื่อคืน 1ส.ค.61 จนถึงเช้าวันนี้ 2ส.ค.61 มีฝนตกต่อเนื่อง จนระดับน้ำภายในแม่น้ำโขงที่เพิ่มสูงขึ้น ล่าสุดระดับน้ำเท่ากับปากท่อแล้ว ทำให้เทศบาลเมืองนครพนมเร่งปิดกั้นท่อระบายน้ำ 6 จุดรอบตัวเมือง คือ ลานพญานาค ,ไปรษณีย์สาขานครพนม, จวนผู้ว่าทำการหลังเก่าและใหม่ , แขวงการทาง และ หน้าวัดโพธิ์ศรี ซึ่งการปิดท่อนี้เพื่อป้องกันไม่ให้น้ำโขงไหลย้อนกลับเข้าท่วมตัวเมือง และเข้าท่วมพื้นที่เศรษฐกิจสำคัญ โดยโครงการชลประทานนครพนม รายงานระดับน้ำแม่น้ำโขงบริเวณเทศบาลเมือง ระดับน้ำอยู่ที่ 12.24 ม. และระดับวิกฤต 12.50 ม.
ขณะที่ นาย นิวัต เจียวิริยบุญญา นายกเทศบาลเมืองนครพนม บอกว่า ปีนี้น้ำโขงสูงที่สุดในรอบเกือบ 10 ปี เบื้องต้นได้สั่งการให้เจ้าหน้าที่เดินเครื่องสูบน้ำพลังไฟฟ้ารอบตัวเมือง จำนวน 9 ตัว และเครื่องสูบน้ำดีเซลที่ติดตั้งใหม่ อีก 11 ตัว เพื่อเร่งระบายน้ำออกจากตัวเมืองลงสู่น้ำโขงให้เร็วที่สุด สิ่งที่น่ากังวลคือฝนที่ตกลงสมทบอย่างต่อเนื่อง และการระบายน้ำของเขื่อนน้ำงึม ที่ สปป.ลาว หากน้ำโขงสูงขึ้นถึง 12.50 ซม. เทศบาลเมืองจะปิดประตูระบายทุกบานให้สนิท และใช้เครื่องสูบน้ำของกรมชลประทาน 11 ตัว ต่อสายสูบน้ำข้ามพนังกั้นน้ำ เพื่อระบายลงสู่แม่น้ำโขงต่อไป
นายกเทศบาลเมืองนครพนม ระบุด้วยว่า ทางชลประทาน จ.นครพนม แจ้งเตือนว่า วันพรุ่งนี้ 3 ส.ค.61 หากฝนยังตกอยู่ น้ำโขงจะขึ้นสูงถึง 13 ม. ซึ่งเป็นระดับที่เกินวิกฤตจึงแจ้งเตือนให้ประชาชนที่อาศัยอยู่ในพื้นที่ลุ่มต่ำเก็บของขึ้นที่สูงเพื่อป้องกันความเสียหาย และสามารถมารับกระสอบทรายจากทางเทศบาลเมืองเพื่อป้องกันน้ำท่วมบ้านเรือนได้
#ติดตั้งเครื่องสูบน้ำ
อิทธิพลพายุรามสูร! เขื่อนตลิ่งน้ำโขงนครพนมยุบเป็นโ...
22 ก.ค. 2557,11:16น.